NOK แจงเที่ยวบินดอนเมือง-บุรีรัมย์ล่าช้า เหตุระบบไฟฟ้าขัดข้อง
NOK ชี้แจงเที่ยวบิน DD9608 ดอนเมือง-บุรีรัมย์ล่าช้า เหตุระบบไฟฟ้าขัดข้อง
26 มิ.ย. 2560

บริษัท สายการบินนกแอร์ จำกัด (มหาชน) หรือ NOK ได้ออกมาชี้แจงว่า สาเหตุที่เที่ยวบิน DD9608 ซึ่งมีกำหนดออกจากท่าอากาศยานดอนเมือง เวลา 14.20 น. ของวันนี้ และถึงท่าอากาศยานบุรีรัมย์ เวลา 15.25 น. มีความจำเป็นต้องล่าช้า เนื่องจากพบว่าระบบตรวจสอบความพร้อมของเครื่องบิน แจ้งเตือนข้อบกพร่องด้านระบบไฟฟ้าก่อนนำเครื่องขึ้น
ทั้งนี้ เพื่อความปลอดภัยกัปตันจึงตัดสินใจนำเครื่องกลับเข้าที่จอดเพื่อให้ช่างดำเนินการตรวจสอบโดยละเอียดก่อนออกเดินทาง โดยขณะนี้ทางสายการบินนกแอร์ได้ทำการเปลี่ยนเครื่องบินลำใหม่ และมีกำหนดออกเดินทางจากท่าอากาศยานดอนเมืองอีกครั้ง เวลา 15.40 น. และจะถึงท่าอากาศยานบุรีรัมย์เวลา 16.45 น. ซึ่งเป็นไปตามมาตรฐานการด้านความปลอดภัยในปฏิบัติการบินของบริษัทที่คำนึงถึงความปลอดภัยของผู้โดยสารเป็นสำคัญ